Pakuotės lapelis: informacija vartotojui

Ginkobil 80 mg kietosios kapsulės
Rafinuotas ir kiekybiškai įvertintas ginkmedžių sausasis ekstraktas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė  gydytojas arba vaistininkas.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau ar pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių..
-	Jeigu per 30 dienų Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Ginkobil ir kam jis vartojamas
2.	Kas žinotina prieš vartojant Ginkobil 
3.	Kaip vartoti Ginkobil 
4.	Galimas šalutinis poveikis
5.	Kaip laikyti Ginkobil
6.	Pakuotės turinys ir kita informacija


1.	Kas yra Ginkobil ir kam jis vartojamas

Ginkobil veiklioji medžiaga yra dviskiaučių ginkmedžių (Ginkgo biloba L.) lapų sausasis ekstraktas. 

Ginkobil skirtas su amžiumi susijusio pažinimo funkcijos pablogėjimo ir gyvenimo kokybės gerinimui sergantiesiems lengvos formos demencija.


2.	Kas žinotina prieš vartojant Ginkobil

Ginkobil vartoti negalima:
-	jeigu yra alergija ginkmedžio ekstraktui arba bet kuriai pagalbinei šio vaisto medžiagai (jos išvardytos 6 skyriuje);
-        nėštumo laikotarpiu.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Ginkobil.
· Patologiškai padidėjusio polinkio į kraujavimą  atvejais, taip pat kartu taikant gydymą kraują skystinančiais vaistais, vadinamais antikoaguliantais, šio vaisto turi būti vartojama tik po gydytojo konsultacijos.
· Kadangi yra pavienių įrodymų, kad vaistai, kuriuose yra ginkmedžio, gali didinti polinkį kraujuoti, dėl atsargumo, prieš chirurginę operaciją šio vaisto vartojimas turi būti nutrauktas. Prašom laiku informuoti savo gydytoją, jeigu Jūs vartojate ginkmedžio lapų ekstrakto tam, kad jis galėtų nuspręsti apie tolesnius veiksmus.

Jeigu Jums yra nustatyta epilepsija, prieš vartojant šio vaisto prašom pasitarti su savo gydytoju.

Vaikams ir paaugliams
Ginkobil nėra skirtas vaikams ir paaugliams.

Kiti vaistai ir Ginkobil
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Vartojant Ginkobil kartu su kraujo plokštelių sukibimą mažinančiais vaistais (pvz.,  klopidogreliu, acetilsalicilo rūgštimi ir kitais nesteroidiniais vaistais nuo uždegimo) jų poveikiui gali būti daroma įtaka.
Ginkobil vartojant kartu su dabigatranu patartina laikytis atsargumo.
Vartojant Ginkobil kartu su nifedipinu (vaistu nuo padidėjusio kraujo spaudimo) keliems asmenims buvo pastebėtas stipresnis galvos svaigimas ir karščio pylimas.
Nerekomduojama vartoti ginkmedžio preparatų kartu su efavirenzu (vaistu nuo ŽIV) nes gali sumažėti efavirenzo koncentracija kraujo plazmoje.
Jeigu vartojate Ginkobil ilgai, gali pasireikšti šio vaisto ir kitų kartu vartojamų vaistų, kurie slopina kraujo krešėjimą (pvz., varfarino), sąveika. 

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 
Vartoti nėštumo metu negalima.

Ar ginkmedžių ekstrakto sudėtyje esančių medžiagų patenka į žindyvės pieną, nežinoma. Žindymo laikotarpiu vartoti vaisto nerekomenduojama.

Vairavimas ir mechanizmų valdymas
Nėra tinkamų tyrimų, nustatančių dviskiaučių ginkmedžių poveikį gebėjimui vairuoti ir valdyti mechanizmus.  


3.	Kaip vartoti Ginkobil

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką. 

Suaugusiems ir senyvo amžiaus žmonėms
Vienkartinė dozė yra 80-240 mg (1-3 kapsulės).
Paros dozė yra 240 mg (3 kapulės).

Vaisto reikia vartoti bent 8 savaites.
Jei per 3 mėnesius simptomai nepalengvėjo arba gydymo laikotarpiu jie sustiprėjo, reikia pasitarti su gydytoju. 
Jei manote, kad Ginkobil veikia per stipriai arba per silpnai, kreipkitės į gydytoją arba vaistininką.

Pamiršus pavartoti Ginkobil
Negalima vartoti dvigubos dozės norint kompensuoti praleistą dozę.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Labai dažnas šalutinis poveikis (gali pasireikšti daugiau kaip 1 iš 10 žmonių)
Galvos skausmas.

Dažnas šalutinis poveikis (gali pasireikšti mažiau kaip 1 iš 10 žmonių)
Galvos svaigimas, virškinimo trakto negalavimai (viduriavimas, pilvo skausmas, pykinimas, vėmimas).

Dažnis nežinomas (negali būti įvertintas pagal turimus duomenis)
Kraujavimas iš akies, nosies, smegenų ir virškinimo trakto, alerginės odos reakcijos (paraudimas, edema, niežulys, išbėrimas), alerginės odos reakcijos (paraudimas, patinimas, niežulys, išbėrimas). 

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Ginkobil 

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 C temperatūroje. Laikyti gamintojo pakuotėje, kad preparatas būtų apsaugotas nuo drėgmės.

Ant dėžutės ir lizdinės plokštelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Ginkobil sudėtis
-	Veiklioji medžiaga yra rafinuotas ir kiekybiškai įvertintas ginkmedžių sausasis ekstraktas.
Kiekvienoje kietojoje kapsulėje yra 80 mg Ginkgo biloba L., folium (ginkmedžių lapų) rafinuoto ir kiekybiškai įvertinto sausojo ekstrakto (30-40:1), atitinkančio:
- 17,6 – 21,6 mg flavonoidų, išreikštų pagal flavonų glikozidus, 
- 2,24 – 2,72 mg ginkgolidų A, B ir C, 
- 2,08 – 2,56 mg bilobalido.
Ekstrakcijos tirpiklis: 60 – 65 % (V/V) acetonas. 

arba

Kiekvienoje kietojoje kapsulėje yra 80 mg Ginkgo biloba L., folium (ginkmedžių lapų) rafinuoto ir kiekybiškai įvertinto sausojo ekstrakto (35-67:1), atitinkančio:
- 17,6 – 21,6 mg flavonoidų, išreikštų pagal flavonų glikozidus,
- 2,24 – 2,72 mg ginkgolidų A, B ir C,
- 2,08 – 2,56 mg bilobalido.
Pirminis ekstrakcijos tirpiklis: 59 – 65 % (V/V) etanolis.

-	Pagalbinės medžiagos yra: kapsulės turinyje - mikrokristalinė celiuliozė, talkas, magnio stearatas, bevandenis koloidinis silicio dioksidas. Kapsulės korpuse – želatina, titano dioksidas (E171), raudonasis geležies oksidas (E172).

Ginkobil išvaizda ir kiekis pakuotėje
Ginkobil kietosios kapsulės yra kaštoninės spalvos, cilindro formos, užpildytos šviesiai rudos ar rusvos spalvos milteliais, gali būti aglomeratų.

Ginkobil supakuotos lizdinėse plokštelėse po 20 kietųjų kapsulių. Lizdinės plokštelės supakuotos į kartono dėžutes, kuriose yra 40, 60, 80 arba 100 kietųjų kapsulių.

Gali būti tiekiamos ne visų dydžių pakuotės.

Registruotojas ir gamintojas

UAB Aconitum
Inovacijų g. 4
Biruliškių k.
Karmėlavos sen.
Kauno r. sav. 
Lietuva
Tel. +370 37 328008
El. paštas info@aconitum.lt

Jeigu apie šį vaistą norite sužinoti daugiau, kreipkitės į registruotoją.

Šis pakuotės lapelis paskutinį kartą peržiūrėtas 2023-10-01.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

